Charles George Gordon
Charles George Gordon, 28.1.1833-26.1.1885, britisk officer, deltog i Krimkrigen og i krigen mod Kina i 1860, hvor han brændte det kejserlige sommerpalads i Beijing og senere ledede forsvaret af Shanghai under Taipingoprøret. Pga sine bedrifter i Kina fik han tilnavnet Chinese Gordon. Gordon var 1873-79 i Sudan, fra 1877 som generalguvernør, hvorefter han havde andre stillinger, bl.a. i Indien og Kaplandet, indtil han i 1884 atter blev sendt til Sudan for at bekæmpe al-Mahdis opstand. Det lykkedes ikke, og Gordon og hans tropper blev dræbt i Khartoum. Allerede mens han levede, blev han et symbol på britisk pligtopfyldenhed.